O mulțime de schimbări sunt prevăzute odată cu intrarea în vigoare a legii 360/2023, prin care vor fi reglementate toate pensiile din România. Iar una dintre cele mai importante modificări constă în schimbarea modului în care sunt calculate veniturile pensionarilor.
Mai exact, punctul de pensie va fi înlocuit cu punctul de referință. Cu alte cuvinte, cuantumul pensiei se va calcula prin înmulțirea numărului total de puncte realizat de asigurat cu valoarea punctului de referință.
Punctul de referință va reprezenta, de la 1 septembrie, raportul dintre valoarea punctului de pensie și nivelul mediu al stagiilor de cotizare prevăzute de legislația anterioară, respectiv 25. Prima valoare a punctului de referință este stabilită la 81 de lei, scrie avocatnet.ro.
Pe de altă parte, numărul total de puncte realizat de asigurat se obține din însumarea punctajelor anuale, care se determină prin împărțirea la 12 a sumei punctajelor lunare realizate într-un an calendaristic, cu numărul de puncte de stabilitate.
Ce sunt punctele de stabilitate?
Punctele de stabilitate sunt puncte suplimentare pe care le vor primi cei ce au stagii de cotizare mai mari de 25 de ani. Mai precis, pentru stagiul de cotizare realizat de peste 25 de ani contributivi se va acorda un număr de puncte de stabilitate, astfel:
- 0,5 puncte - pentru fiecare an realizat peste 25 de ani;
- 0,75 puncte - pentru fiecare an realizat peste 30 de ani;
- un punct - pentru fiecare an realizat peste 35 de ani.
Toate pensiile vor fi recalculate
Așadar, din septembrie 2024, pensiile stabilite pe baza legislației anterioare se vor recalcula prin înmulțirea numărului total de puncte realizat cu valoarea punctului de referință. Recalcularea pensiilor se va face din oficiu, adică nu va trebui cerută de pensionari, în termen de șase luni de la intrarea în vigoare a măsurilor, respectiv până la 1 martie 2025, prin determinarea numărului total de puncte și a cuantumului fiecărei pensii.
Acesta este și motivul pentru care CNPP a stabilit recent, prin Ordinul 356/2024, modelele deciziilor privind recalcularea pensiilor din sistemul public de pensii.
Ordinul prevede că deciziile vor fi emise în două exemplare care cuprind în clar numele și prenumele directorului executiv sau, după caz, ale directorului executiv adjunct al Direcției stabiliri și plăți prestații sau ale șefului casei locale, un exemplar fiind comunicat beneficiarului, iar cel de al doilea urmând să fie arhivat la dosarul de pensie.
Sunt exceptate de la acest mod de recalculare pensiile stabilite în fostul sistem de pensii și alte drepturi de asigurări sociale ale agricultorilor anterior datei de 1 aprilie 2001, care se vor recalcula conform unui sistem propriu.
Concret, pentru pensiile stabilite în fostul sistem de pensii și alte drepturi de asigurări sociale ale agricultorilor anterior datei de 1 aprilie 2001 se va atribui un număr total de puncte determinat prin împărțirea cuantumului pensiei cuvenite sau aflate în plată la valoarea punctului de referință.
În orice caz, dacă din recalculare rezultă un cuantum al pensiei mai mic decât cel aflat în plată sau cuvenit, se păstrează cuantumul avantajos. De asemenea, drepturile de pensie recalculate se vor acorda de la data intrării în vigoare a legii.
Atenție! Noua lege intră în vigoare la 1 septembrie 2024, cu unele excepții, care se aplică deja din 1 ianuarie.